Хабзэ дахэ
ХъыбарегъащIэ технологиехэмрэ экономикэмкIэ колледжым щызэхэтащ «Студент гъащIэм дыхохьэ» зыфIаща пшыхь.
Мы гъэм еджапIэм и япэ курсым къыщIэтIысхьа ныбжьыщIэхэм псалъэ гуапэкIэ захуигъэзащ икIи гъэ еджэгъуэщIэр ехъулIэныгъэкIэ кърахьэлIэну ехъуэхъуащ колледжым и унафэщI Нэхущ ФатIимэт. «Шэч къытесхьэркъым, къыдэкIуэтей щIэблэм зэманым къигъэув мардэхэм тету щIэныгъэ лъабжьэ быдэ ягъэгъуэтыным телажьэ мы IэнатIэр ехъулIэныгъэкIэ къэзыуххэм я цIэ фIыкIэ жыжьэ зэрыщыIунум икIи ди республикэм и экономикэ, жылагъуэ гъащIэм жыджэру зэрыхэтынум»,- жиIащ абы.
Япэ курсым щIэтIысхьа студентхэм папщIэ зэхьэзэхуэ зэмылIэужьыгъуэхэр ирагъэкIуэкIащ. Ахэр теухуат мы еджапIэр яфIэфIу къыхэзыха щIалэхэмрэ хъыджэбзхэмрэ «студент» цIэр щIыхь пылъу зэрахьэн папщIэ къызэкъуахын хуей зэфIэкIхэмрэ яхэлъын хуей жэуаплыныгъэмрэ. Апхуэдэ шэсыпIэ ихьа еджакIуэхэр лъэныкъуэ куэдкIэ ягъэунэхуащ: я цIыху хэтыкIэкIэ, я Iуэху еплъыкIэхэмкIэ, къыхаха IэщIагъэм хуаIэ щытыкIэхэмкIэ…
Зэхьэзэхуэхэм къищынэмыщIауэ, колледжым щеджэхэм я зэфIэкIкIэ къызэрагъэпэща концерт ятащ. ХъыбарегъащIэ технологиемрэ экономикэмрэ тегъэщIа IэщIагъэр къыхэзыха ныбжьыщIэхэм ягъэлъэгъуа творческэ зэфIэкIыр пшыхьым кърихьэлIа псоми гъэщIэгъуэн ящыхъуащ. КъахэкIащ абыхэм иджырей, игъащIэ лъандэрэ ди республикэм щыпсэу лъэпкъхэм къадекIуэкI къафэхэр, уэрэдхэр гъуэзэджэу зыгъэзэщIахэр. ЗэIущIэм щыIуащ езыхэм зэхалъхьэжа макъамэ дахэхэри.
Мы махуэм студент дэфтэрхэр иратыжащ дауэдапщэхэр зращIэкIа, япэ курсым къыщIэтIысхьэ ныбжьыщIэхэм.
Шэрэдж Дисэ.
